ΓΡΑΠΤΗ ΕΡΩΤΗΣΗ E-1205/97 υποβολή: Concepciσ Ferrer (PPE) προς την Επιτροπή (7 Απριλίου 1997)

Θέμα: Τηλεοπτική αναμετάδοση σημαντικών αθλητικών συναντήσεων

Η Επιτροπή υπέβαλε στις 5 Φεβρουαρίου 1997 ανακοίνωση για την κατάρτιση από τα κράτη μέλη καταλόγου των σημαντικών αθλητικών συναντήσεων που θα αναμεταδίδονται τηλεοπτικώς.

Ο κατάλογος αυτός θα αφορά δύο κατηγορίες αθλητικών συναντήσεων: εκείνες που ενδιαφέρουν όλα τα κράτη μέλη και εκείνες που ενδιαφέρουν ιδιαίτερα μόνο μεμονωμένα κράτη μέλη.

Λαμβανομένης υπόψη της πολιτισμικής πολυμορφίας που επικρατεί στους κόλπους της Ευρωπαϊκής Ένωσης και της ύπαρξης στα κράτη μέλη τηλεοπτικών δικτύων που δεν καλύπτουν το σύνολο της επικράτειας του συγκεκριμένου κράτους μέλους, θα μπορούσε η Επιτροπή να μας εξηγήσει με ποιό τρόπο λαμβάνονται υπόψη στην ανωτέρω ανακοίνωσή της τα συμφέροντα των προειρημένων τηλεοπτικών δικτύων σε ό,τι αφορά την κατάρτιση του καταλόγου των αθλητικών συναντήσεων εθνικού ενδιαφέροντος;

Απάντηση του κ. Oreja εξ ονόματος της Επιτροπής (23 Μαΐου 1997)

Στο πλαίσιο της αναθεώρησης της οδηγίας 89/552/ΕΟΚ «τηλεόραση χωρίς σύνορα», οι αντιπροσωπείες του Κοινοβουλίου και του Συμβουλίου που συνεδριάζουν στην επιτροπή διακανονισμού κατέληξαν στις 16 Απριλίου 1997 σε γενική συμφωνία σχετικά με την οδηγία που τροποποιεί την οδηγία «τηλεόραση χωρίς σύνορα», περιλαμβανομένων όλων των θεμάτων που αναφέρονται στην αναμετάδοση εκδηλώσεων μείζονος σημασίας για την κοινωνία. Το κοινό κείμενο βρίσκεται σήμερα στο στάδιο της οριστικοποίησής του από το Κοινοβούλιο και το Συμβούλιο.

Το κοινό κείμενο, σε συνοχή με την ανάλυση στην οποία είχε προβεί η Επιτροπή σχετικά με τις απαιτήσεις δράσης στο κοινοτικό επίπεδο (στην ανακοίνωση που αναφέρει το αξιότιμο μέλος του Κοινοβουλίου), ορίζει ότι κάθε κράτος μέλος διαθέτει την ευχέρεια να θεσπίζει μέτρα ώστε να εξασφαλίζεται ότι το κοινό θα συνεχίσει να έχει πρόσβαση στις τηλεοπτικές αναμεταδόσεις εκδηλώσεων μείζονος σημασίας για την κοινωνία μέσω της λεγόμενης «δωρεάν» τηλεόρασης (δηλαδή, χωρίς επιβολή πρόσθετης πληρωμής για τον τηλεθεατή). Η Επιτροπή έχει αναλάβει να μεριμνά ώστε τα μέτρα αυτά να είναι συμβατά με το κοινοτικό δίκαιο. Κάθε κράτος μέλος οφείλει, από την πλευρά του, να μεριμνά για την τήρηση, εκ μέρους των φορέων ραδιοτηλεοπτικών αναμεταδόσεων που υπάγονται στη δικαιοδοσία του, των μέτρων που έχουν θεσπίσει τα άλλα κράτη μέλη και τα οποία θεωρούνται από την Επιτροπή συμβατά με το κοινοτικό δίκαιο.

Κατά συνέπεια, εναπόκειται κατά πρώτο λόγο σε κάθε κράτος μέλος να επιλέγει τα πλέον πρόσφορα μέτρα για να εξασφαλίζεται η πρόσβαση του κοινού στις τηλεοπτικές αναμεταδόσεις σημαντικών εκδηλώσεων.

Για παράδειγμα, στην περίπτωση στην οποία αναφέρεται το αξιότιμο μέλος του Κοινοβουλίου (συγκεκριμένα: στην περίπτωση αθλητικών συναντήσεων εθνικού ενδιαφέροντος που πρέπει να αναμεταδίδονται σε όλη την επικράτεια), οι φορείς που διαθέτουν τα αποκλειστικά δικαιώματα της εκδήλωσης αυτής θα έπρεπε να προβαίνουν σε «καθαρή» αναμετάδοσή της (μόνοι τους ή σε συνεργασία με άλλους φορείς τηλεοπτικών αναμεταδόσεων) σε ολόκληρη την ενδιαφερόμενη επικράτεια. Τίποτα δεν εμποδίζει να επιτευχθεί το αποτέλεσμα αυτό - για παράδειγμα - μέσω ενός δικτύου περιφερειακών τηλεοπτικών σταθμών παρά μέσω ενός αποκλειστικού εθνικού τηλεοπτικού αναμεταδότη.

Εξάλλου, η Επιτροπή εφιστά την προσοχή στο γεγονός ότι μία αιτιολογική σκέψη του κοινού κειμένου ορίζει ότι η έννοια «εκδήλωση μείζονος σημασίας» καλύπτει επίσης και τις εκδηλώσεις εκείνες που θα μπορούσαν να ενδιαφέρουν «ένα σημαντικό τμήμα» κράτους μέλους (το παράδειγμα που προβάλλεται συχνά είναι, στο ποδόσφαιρο, ο τελικός κυπέλλου της Σκωτίας). Σε τέτοιες περιπτώσεις, η «καθαρή» αναμετάδοση της εν λόγω αθλητικής συνάντησης από φορέα τηλεοπτικών αναμεταδόσεων που δεν καλύπτει παρά μόνο το ενδιαφερόμενο τμήμα της εθνικής επικράτειας μπορεί να αρκεί για την επίτευξη του στόχου που συνίσταται στην εξασφάλιση της πρόσβασης του ενδιαφερόμενου κοινού στις τηλεοπτικές αναμεταδόσεις.